**Jegyzőkönyv a Magyar Lovas Szövetség Távlovagló és Távhajtó Szakágának**

**Szakbizottsági üléséről**

**Siófok, 2019.03.01. 16.00**

Megjelentek: Bányai Béla elnök, valamint a szakbizottsági tagok: dr. Varga Katalin, Ballabás Katalin, Molnár Lajos. A Szakbizottság ülésén valamennyi tag megjelent, így az határozatképes. A Szakbizottsági ülésen dr. Tamás Zsolt és Marcsó Zsófia tanácskozási joggal vettek részt. Bányai Béla elnök a Szakbizottsági ülést megnyitja. Jegyzőkönyvvezetőnek Marcsó Zsófiát javasolja. A Szakbizottság tagjai egyhangúan elfogadják Marcsó Zsófiát jegyzőkönyvvezetőnek.

Bányai Béla javaslatára a jelenlévők egyhangúan elfogadták a következő napirendi pontokat és azok sorrendjét:

**1. napirendi pont**: Pénzügyi helyzetünk, várható kiadások és bevételek (Bányai Béla, Ballabás Kata)

**2. napirendi pont**: Versenynaptár véglegesítése (a pápateszéri verseny időpontja)

**3. napirendi pont**: Rajtengedély-vizsgák, tisztségviselők képzései (Varga Katalin)

**4. napirendi pont**: Távlovagló- és Távhajtó Szabályzat aktualizálása (Varga Katalin)

**5. napirendi pont**: Nevezési lap aktualizálása (Varga Kata)

**6. napirendi pont:** Szövetségi kapitány elképzelései, feladatterv kidolgozása, nemzetközi versenyre kiutazás- feltételei, várható létszám.

**7. napirendi pont**: Tiszakécskei minősítő versennyel kapcsolatos feladatok, eddig beérkezett nevezések. (Bányai Béla)

**8. napirendi pont**: Meghívottak elképzeléseinek megismerése.

**1. napirendi pont: Pénzügyi helyzetünk, várható kiadások és bevételek (Bányai Béla, Ballabás Kata)**

Ballabás Katalin beszámol a szakág gazdálkodásáról. A támogatói szerződések folyamatosan érkeznek be. A 2019-es Junior és Felnőtt Európa bajnokságon résztvevőket a szakág fejenként 300000-Ft költségtérítéssel támogatja, és reméli, hogy az eddigi szokásokhoz híven a Magyar Lovas Szövetség a versenyzők nevezési díját fedezi. .

**3/2019. sz. szakbizottsági határozatot:**

A 2019-es Junior - és Felnőtt Európa bajnokságon résztvevői közül az arra jogosultakat a szakág fejenként 300.000-Ft költségtérítéssel támogatja, és reméli, hogy az eddigi szokásokhoz híven a Magyar Lovas Szövetség minden magyar induló nevezési díját fedezi.

**2. napirendi pont: Versenynaptár véglegesítése**

***4/2019. sz. szakbizottsági határozatot:***

*A 2019-es hazai versenynaptár a következőképpen alakul:*

* + ***04.06. Tiszakécske*** *(20km, 40km, 80km, Junior 80km, Fogat 40km, Fogat 20km)*
  + ***05.18. Izsák*** *(20km,40km, 80km, Junior 80km, Fogat 80km, Fogat 20km)*
  + ***05.31-06.02. Solt*** *(CEI1\*80, CEIYJ1\*80, CEI2\*120, CEIYJ2\*120, CEI3\*160, 20km, 40km, 80km, 120km, Fogat 60km+40km, Fogat 20km)*
  + ***06.29. Hetvehely*** *(20km, 40km, 80km, Junior 80km, Fogat 40km, Fogat 20km)*
  + ***07.20. Mágocs*** *(20km,40km, 80km, Junior 80km, Fogat 40km, Fogat 20km)*
  + ***08.23. Bükkösd*** *(20km, 40km, 80km, Junior 80km, Fogat 80km, Fogat 20km)*
  + ***09.28/ 10.05. Pápateszér*** *(20km,40km, 80km, Junior 80km, Fogat 40km, Fogat 20km)*
  + ***10.26. Cece*** *(20km, 40km, 80km, Junior 80km, Fogat 80km, Fogat 20km)*

**3. napirendi pont: Rajtengedély-vizsgák, tisztségviselők képzései (Varga Katalin)**

Varga Kata elmondja, hogy a tapasztalatok alapján úgy véli, hogy évente két teszt kiküldése a tisztségviselők részére bőven elegendő, így javasolja, hogy az 2/2019. sz. szakbizottsági határozatot ennek értelmében módosítsa a Szakbizottság.

A Szakbizottság egyhangúlag meghozta az alábbi,

***5/2019. sz. szakbizottsági határozatot:***

*A Magyar Távlovagló- és Távhajtó Szabályzat IV. sz. mellékletének C. pontjának 2. bekezdésében említett továbbképző tanfolyam elvégzésére elektronikus úton is lehetőséget biztosít a szakág. A továbbképzést sikeresen teljesíti az a tisztségviselő, aki tárgyévben kettő tesztet minimum 70 %-ban helyesen kitöltve határidőn belül visszaküld.*

**4. napirendi pont: Távlovagló- és Távhajtó Szabályzat aktualizálása (Varga Katalin)**

Varga Katalin elmondja, hogy a Magyar Távlovagló- és Távhajtó Szabályzat módosítása, pontosítása vált szükségessé. A 61. § módosítását a FEI szabályzatmódosításai, a 89, 125 és 126 szakaszok módosításait pedig régebbi pontatlanságok kiküszöbölése teszi szükségessé.

A Szakbizottság egyhangúlag meghozta az alábbi,

***6/2019. sz. szakbizottsági határozatot:***

*A Szakbizottság 2019.március 1-i hatállyal módosítja a Magyar Távlovagló- és Távhajtó Szabályzat 61/A, 89, 125 és 126 szakaszait. Az érintett szakaszok 2019. március 1. napjától hatályos szövege a következő:*

*61/A (1) Minden versenyző, akinek lovát metabolikai okokból, súlyos sérülés vagy végzetes sérülés miatt zárják ki a versenyből, büntető pontot kap. A büntetőpontokat az első büntetőpont kiosztásától egy évig göngyölítjük. Minden büntetőpont a kiosztása első évfordulóján elévül, így az összesített pontszámot az első évfordulójától kezdve nem növeli. Amennyiben egy versenyzőnek 100 büntetőpontja összegyűlik, automatikusan el kell tiltani 2 hónapra. Az eltiltás után a büntetőpontok lenullázódnak.*

*(2) Amennyiben egy versenyzőnek 100 büntetőpontja összegyűlik, automatikusan el kell tiltani 2 hónapra. Az eltiltás után a büntetőpontok lenullázódnak.*

* + 1. *A versenyző lovának metabolikai okokból történő kizárása esetén a versenyző 10 büntetőponttal sújtandó.*
    2. *A versenyző lovának metabolikai okokból történő kizárása esetén, amennyiben a ló azonnali invazív kezelést is igényel, a versenyző 25 büntetőponttal sújtandó.*
    3. *A versenyző 80 büntetőponttal sújtandó, amennyiben lova végzetes, és/vagy súlyos sérülést szenved.*
    4. *Amennyiben a ló kötelező pihenőidejének időtartamán belül a ló versenyen indul, lovasát 100 büntetőponttal kell sújtani.*
    5. *Amennyiben a lovat a végső állatorvosi vizsgálaton nem mutatják be, a lovas 100 büntetőponttal sújtandó.*
    6. *Amennyiben a versenyző lova végzetes és/vagy súlyos sérülést szenved, és ugyanennek a versenyzőnek másik lova 12 hónapon belül végzetes és/vagy súlyos sérülést szenvedett, a versenyzőt 6 hónapra automatikusan el kell tiltani.*
    7. *A verseny tisztségviselőivel, egyéb résztvevőivel, dopping mintavételben részt vevő tisztségviselőkkel vagy újságírókkal szemben tanúsított tisztességtelen viselkedés 100 büntetőponttal sújtandó.*
    8. *Végzetes sérülés az a sérülés, ami az állatorvosi bizottság véleménye szerint a ló azonnali elaltatását teszi szükségessé, vagy hozzájárul a ló elpusztulásához, bárki is okozza azt.*
    9. *Súlyos sérülésnek számítanak az alábbiak:*

*-I. Mozgásszervi: törés, súlyos szalag-, ín- vagy izomsérülés*

*-II. Metabolikai: súlyos kólika, akut vesekárosodás, kezelésre nem reagáló miopátia*

*- III. Más olyan állapot, amely a kezelő állatorvos, a külföldi állatorvosi küldött és az állatorvosi bizottság elnöke szerint a verseny időtartamán túlmutató, megfelelő állatorvosi kezelést és értékelést igényel*

*89. § (7) Amennyiben a Magyar Hosszútávú Távhajtó Bajnokság, vagy a Magyar Rövidtávú Távhajtó Bajnokság során a versenyző tárgyévben egyszerre nevez egy harmadik és egy negyedik lovat, akkor az előzetes állatorvosit követő egy órán belül meg kell jelölnie, hogy melyik lovat kell a tárgyévben az időrendben harmadikként nevezett lónak tekinteni.*

*125. § (5) Nemzetinél alacsonyabb kategóriájú versenyeken egy bírói és egy állatorvosi bizottság működik. A bírói bizottság elnöke egy legalább III. osztályú versenybíró, az állatorvosi bizottság elnöke egy legalább III. osztályú állatorvos. A bizottságok tagjai gyakorló bírók és állatorvosok is lehetnek.*

*126 § (6) Amennyiben jelen szabályzat valamit a technikai küldött vagy a fősteward feladatává, vagy hatáskörévé tesz, és az adott versenyen ilyen funkció betöltve nincs, azt a vezető bíró utasítására a bírói bizottság bármely tagja jogosult megtenni.*

**5. napirendi pont: Nevezési lap aktualizálása (Varga Kata)**

Varga Katalin elmondja, hogy dr. Tamás Zsolt elkészített egy javaslatot arra nézve, hogy milyen tartalmú nyilatkozatot lenne jó aláíratni a nevezéssel egyidejűleg. Javasolja, hogy ezentúl a nevezési lap hátuljára ez a nyilatkozat kerüljön fel, és ezt írják alá a versenyzők a jelenleg helyett. A mellékelt nevezési lap mintát a szakág honlapjára feltölti.

**6. napirendi pont: Szövetségi kapitány elképzelései, feladatterv kidolgozása, nemzetközi versenyre kiutazás feltételei, várható létszám.**

A Euston Parkban megrendezésre kerülő Felnőtt Európa Bajnokságra jelenleg minősültek, vagy még idén minősülhetnek:

* Szösz Letícia Koheilan Szilajjal,
* Fekete Patrícia Shagya Agával,
* Pék Lili Anna Faisao VM-mel,
* Tóth József (Elit) lovának Dahoman Jazeerának egy 120km-e hiányzik
* Varga Kata MK. Tareknek egy 160km-e hiányzik

A pisai Junior Európa Bajnokságra minősültek:

* Szösz Letícia (Elit)
* Pék Lili Anna Zarib P és Faisao VM
* Szösz Teodóra (1db CEI2\*120km-e hiányzik)

A szabályok szerint Szösz Letícia, valamint Pék Lili Anna a két CEI4\*-os verseny egyikén indulhat, így nekik dönteniük kell, melyikre adják le nevezésüket.

**8. napirendi pont: Tiszakécskei minősítő versennyel kapcsolatos feladatok, eddig beérkezett nevezések. (Bányai Béla) –**

Az előzetes igényfelmérés alapján kevés nevező jelezte részvételi szándékát, így a péntekre tervezett minősítő versenyt a szervező nem rendezi meg. Aki minősítene, szeretne, Horvátországban, Cazmaban március 30-án rendeznek minősítő versenyt 40km-en. Versenykiírást megtaláljátok a [www.konjicki-sacez.hr-](http://www.konjicki-sacez.hr-) honlapján.

**9. napirendi pont: Meghívottak elképzeléseinek megismerése.**

Lukács Máté írásban beérkezett javaslata: A szakághoz érkező külföldi meghívásokra első körben olyan lóval lehessen nevezni, aki magyar tulajdonban, magyar tréningben van és legalább 3 nemzeti (minimum 40km) versenyt sikeresen teljesített. Ha nincs elegendő, a meghívókban foglalt kritériumoknak megfelelő ilyen ló, akkor nyíljon lehetőség arra, hogy a magyaroknak érkező meghívásra, magyar lovas idegen vagy bérelt lóval nevezhessen az ilyen versenyekre.

A Szakbizottság egyhangúlag meghozta az alábbi,

***7/2019 sz. szakbizottsági határozatot***

*Az Egyesült Arab Emirátusokbeli versenyekre a szakághoz érkező, nem névre szóló meghívások esetén az előzetes jelentkezés során szóba jöhető lovasok közül elsőbbséget élveznek azok a magyar tulajdonban és magyar tréningben álló lovak, melyek legalább két, Magyarországon rendezett, legalább 40km-es versenyt is sikeresen teljesítettek.*

***8/2019 sz. szakbizottsági határozatot***

*A CEI4\*-os versenyekre nevezett magyar lovasok közül pénzügyi támogatásra azok jogosultak, akiknek lova magyar tulajdonban és magyar tréningben áll, és legalább két, Magyarországon rendezett, legalább 40km-es versenyt is sikeresen teljesített.*

Bányai Béla, a Szakbizottság elnöke a Szakbizottsági ülést lezárja.

Siófok, 2019.03.01.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Marcsó Zsófia

jegyzőkönyv-vezető

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ballabás Katalin Dr. Varga Katalin

jegyzőkönyv-hitelesítő jegyzőkönyv-hitelesítő